정조 10년
丙午九月二十日辰時。上御誠正閣。大臣備局堂上引見入侍時。左議政李福源。右議政金熤。行兵曹判書李命植。行司直金華鎭。左參贊金魯鎭。右參贊李在協。行戶曹判書鄭一祥。行司直鄭昌聖。吏曹判書兪彦鎬。禮曹判書徐有隣。行副司直徐有寧。刑曹判書金履素。行副司直徐浩修李柱國。開城留守尹蓍東。行副司直李秉模沈豐之。刑曹參判金思穆。左承旨趙興鎭。假注書金祖淳。事變假注書朴瑞源。記事官李崑秀尹行任。以次進伏訖。福源等進前曰。朝前日氣甚冷。聖體。若何。上曰。一樣矣。福源等曰。王大妃殿氣候。何如。上曰。一樣矣。福源等曰。惠慶宮氣候。何如。上曰。一樣矣。熤曰。數日以來。寒意頗過。凡節皆如常度否。上曰。予則不知其甚寒矣。上曰。廟謨陳之。福源曰。此開城留守尹蓍東狀啓也。以爲本府財力。年年耗縮。校卒支放齋儒供給等應下不足之數。依近例餉耗五百石零。區劃補用事。請令廟堂稟定。分付矣。本府事力。元來不敷。且當支勅之後。需用之苟艱。其勢固然。餉耗請得。旣多已例。依狀請許施。何如。上曰。依爲之。出擧條福源曰。向以延豊等三邑烽燧事。有査問於兩道兵使之命矣。今其啓本來到。而延豊稱以聞慶烽燧雲暗不見。故只得依前擧烽云。聞慶則諉以咸昌烽燧不至。故不得繼擧云。咸昌以爲連日擧烽云。而其間委折。不能詳査。狀辭極其糢糊。三邑守令。一竝拿問處之。兩道兵使。一時遞易。雖云可悶。亦不可仍置。亦爲罷職。何如。上曰。烽燧法意甚重。其罪當罷。而雲暗豈有一月三十日連爲二十七日之理。且咸昌所謂擧烽云者。亦安知非其詐語乎。不可不更問勘處。兩道兵使處使之更査。待其狀啓來到稟處。可矣。福源曰。誠然矣。其間必有委折而然也。上曰。千里不同風。百里不同雷則有之。豈有三邑數十里之間。陰晴各異之理哉。卿宰中或有知此故者乎。命植曰。延豊是濱海之地。故臣之待罪嶺伯時。見其烽燧報狀。常多雲暗爲辭之時矣。魯鎭曰。臣在江華時見之。則非但瘴氣之遮隔。每多雲暗之時矣。熤曰。聞慶不擧之烽。延豊則擧之云者。誠可怪也。上曰。烽燧自何處始入乎。福源曰。右道則始於巨濟。左道則始於多大浦矣。上曰。何時擧烽乎。福源曰。日暮時矣。有隣曰。日入前火光。爲日影所奪不見。故薄暮時始擧。次次繼入。抵於南山烽燧矣。福源曰。監察李尙演拿處之命。已過三朔。而傳旨未下。尙在待勘中云。故敢此仰達矣。上曰。分揀。可也。出擧條福源曰。年事之判歉。已所稔知。而秋深以來。民憂轉甚。誠極悶慮矣。上曰。然矣。昨聞前嶺伯所奏之語。則嶺南比諸所聞。雖似稍勝。而湖南則最甚云。將不知何以接濟也。分數停退事。前嶺伯及昨日入侍承旨。皆以預先頒令。便利於下民。多有所陳。且年來已用此例。故百姓擧皆望分數停退。今番亦不可不以此慰安民情。而但恐分數之後。又復未捧。則歲末將有再停之慮。此實可悶也。福源曰。然矣。分數而若能盡捧。則固善矣。不然則必當有歲末更停之擧。嗣歲之用。實爲關慮。臣意則毋論歲末與分數。姑勿頒令。似好矣。上曰。癸卯年分數停退後。以未捧邑守令勘罪事。有所知委乎。有隣曰。然矣。上曰。今番若用此例。則或可無未捧之患耶。熤曰。歲末停退。澤雖下究。而至於分數。則果有實惠之及民者矣。福源曰。今年雖欲設賑。尙患無穀。舊還則分數停退。新還按例徵納。至歲未而停退。亦似無妨矣。上曰。壬寅癸卯兩年舊還。皆已準捧乎。有隣曰。嶺南湖南。皆畢捧。而畿邑湖西。尙多未捧者矣。惟源曰。癸卯年則賑資區劃。爲十餘萬石。而今年則恐難如是矣。上曰。先朝每有歲末停捧之令。而今者比之十餘年前。民情尤甚矣。大抵穀簿之年年漸縮。雖甚可悶。然目今所見。停退之外。更無他策矣。上曰。勅使再昨渡江乎。福源曰。然矣。上曰。無弊支過。誠爲幸事也。福源曰。上勅之爲人。大抵甚難矣。上曰。昨見伴送使到鐵山後狀啓。則十八日戌時封發者。十九日酉時入來。撥路之如彼神速。殆所未見。向者遠接使狀啓。不能若是神速。伴送使威令。反有勝於遠接而然乎。或者修啓以置。預先付送而然耶。鐵山距京爲幾日程也。華鎭曰。九百餘里矣。上曰。義州撥軍之二十四時抵京者。猶以爲速。而九百餘里之遠。以十二時入來。誠異矣。福源曰。狀啓似是預付而然也。上曰。守禦使進前。有寧進伏。上曰。所占處果是殘風向陽之地乎。福源曰。山地定於墓所近處乎。上曰。然矣。有寧曰。以臣凡眼。可知其殘風向陽。而地師輩亦以爲平穩無欠云矣。熤曰。以私家求山之法言之。局內平穩之地。勝於他處之佳好矣。上曰。然矣。上曰。戶判及摠戎使進前。一祥思穆進伏。上曰。今番本不設都監。京畿及內需司戶兵曹分當。而所謂謄錄者取見。則元無一處專當之規。雖以銘旌肩輿等事言之。諸司各執一端。紛挐則甚。而經費倍於三都監設立時矣。昨有所下敎於洪元燮者。果聞之否。一祥曰。未及聞之矣。上曰。雖生葛一條。今審則凡係外邑進棑之物。竝令禁之。然則自墓役至禮葬物力。當以貢價用之乎。福源曰。然則經費似不至如三都監設立時也。上曰。三都監時則尙不過萬餘兩。而此則初喪及祭奠外。尙爲五萬餘兩。此甚可怪也。一祥曰。物力當以貢價量宜移送。而至於凡事之無專管。極可悶也。上曰。欲令戶曹專當。則戶曹似不肯當。欲令內司專管。則其弊當百倍矣。福源曰。此是禮葬。有司之臣。何可不當乎。一祥曰。初喪外前例皆分當矣。上曰。祭奠竝以外邑擧行。故比諸陵墓。器品稍加云。而聞郞廳言則外邑進排。旣令停止。祭奠一事。亦難擧行云。蓋欲使禮賓當之。則本無前例。欲令內司當之。則殊非禮葬之意。欲以上下貢價擧行。則亦甚不足故也。熤曰。聞外邑一祭床所費爲數百兩云矣。上曰。禮葬官支待之節。甲申前例。半則外邑擧行。半則京師當之。而役軍則甲申年。亦用畿邑軍七千餘名。今番當以貢價雇用乎。一祥曰。甲申年則皆以貢米。上下役價矣。上曰。我朝法意甚重。如三等禮葬。皆自祖奠至立主奠。一一設給。其於送終厚死之道。無不畢備矣。福源曰。然矣。一祥曰。毋論內司外司。指一專當。然後可無紛雜掣礙之端矣。上曰。洪元燮詳聞下敎。凡百。相議爲之。好矣。命植進前曰。臣向日非但病勢之難强。私義亦甚愧悚。縮伏之際。遭此喪變。故爲一登筵。冒沒入來矣。向日摛文院次對時。聖敎諄複。故臣默然無一言而退。悚恧憂慨之忱。至今耿耿于中。故敢此仰達矣。聖明在上。八域顒望三代之治。而近年以來。不無魏徵十漸之嘆。雖以向日臺臣一事言之。處分豈非過中之擧乎。大抵臺臣所奏。毋論其言事之可否得失。假借顔色。使之畢陳所懷者。卽人君待臺閣之道也。此非爲其人而然。顧是職甚重故耳。殿下如以臺臣之言。不槪於聖心。則待其畢陳。譴責罷削。無所不可。而自其始陳。過加摧折。使不得畢陳其說。終又譴罷而止。伊日臣隣。孰不以此。仰慨於聖明虛受之大度也。始雖緣一時之過中。至有處分。今旣爲日稍久。卽示轉圜之量。是臣區區之望也。上曰。奚止十漸。可謂百漸斯存。卿心固善。而卿言則不知其是也。大抵一蔡濟恭。何等大事。而諸臣之擧措如是乎。所謂三件事。第一件事。禁令有在。第二件事。雖或有言之者傳之者。然亦不可以䵝昧之事。置之惡逆之科。第三件事。又是無證之說。則安得便爲之逆哉。以是不得已有摛文院次對之擧。則雖曰臺諫旣聞其時下敎之後。不顧分義。不計禁令。偃然傳啓乎。此則不可聽從矣。命植曰。殿下之於三件事。亦未嘗親聞也。不過俯悉於人言而有此下敎。則臺臣亦以其所聞爭執者。何足怪乎。上曰。予之處分臺臣者。特以世道人心。將無止泊之日故耳。命植曰。臣之以濟恭事。登筵懲討。五六年于玆。臣豈與濟恭有所嫌怨而然哉。今則非但臣言之不能見孚於聖明。濟恭之偃息自如。官爵漸加。殿下雖不以誣人之罪罪臣。在臣廉隅。豈可與前日讎視之逆賊。揚揚共處於朝端耶。上曰。卿何不思首尾而言之乎。命植曰。生逢聖世。不忍便決。臣心固然。臣之餘日無多。故區區愛君之忱。自切于心。或十日之間。如未登筵則常不勝戀結。今日此言。豈臣忍欲出口者哉。顧臣不忠無狀。旣不能討君父之讎。又未蒙誣人之律。則到今自處之義。惟在於奉身而退矣。且向日以諸臣。雖盡欲退去。蔡濟恭。決欲用之爲敎。濟恭果何如人。而殿下不顧諸臣之退去。必欲進用耶。此非平日所望於聖明者也。上曰。不知本事之前。無怪其請討。故迫不得已有向日筵敎。則諸臣之終未信聽者。寧不泄泄。且徐判府事疏中。亦有臣言非妄。則濟恭爲逆等云云說話。然則以此反坐於徐判府乎。若以討逆之未能聽從。盡欲退去。則其將空朝廷而已耶。命植曰。臣雖鹵劣無狀。區區所秉。每以古人之處己者自期。則聖敎雖如是。有不敢淟涊矣。上曰。以濟恭爲逆者。滿朝皆然。而卿之必欲決去就者。何也。卿心中則實不欲決去。而欲以退之一字。爲鉗制之端耶。分義所在。固不當如是矣。仍敎福源等曰。卿等之意。以兵判所奏爲何如耶。福源曰。臣等亦以不能力陳於前席之際。未免世人之嗔誚。而猶未敢引退。則兵判之獨決去就。不知其合當矣。上曰。決去就云者。謂欲遞兵判然耶。命植曰。臣雖決退。豈可浩然長往乎。如歲時及國有大事之日。進參於筵席之末。以覲耿光。而是外則竊欲屛處。顧臣自靖之義。殿下豈得以防之乎。上曰。然則日前違牌。其意由此而然乎。予則爲世道。置卿於西銓。不然。卿之拜開留也。任卿出去也。且分義何等至嚴。而容易說決退二字乎。熤曰。決去就關係甚重。然自古或多因小事。有奉身而退者矣。大抵摛文院下敎。臣等亦不能解惑。兵判之如是爲言。誠無足怪矣。果如伊日儒臣所奏。究覈濟恭。如得明白無疑之證。以示群下。則豈不好哉。命植曰。若得明白之證。濟恭免於惡名。則非但爲濟恭之幸。臣亦將不勝其幸矣。上曰。雖欲究覈。將問於何處乎。且人君之爲臣下立證。古所未有。而予旣如是。則卿等。豈可不奉承乎。若以決退之意。再陳於前席。則卿當爲不是之人矣。熤曰。以人之詬辱我君父。故謂之逆。多年請討。未蒙兪允之音。而畢竟與其人。同處於朝廷。則豈心之所安乎。決退。臣之所欲仰請。而嚴畏未敢者。兵判先獲臣心。臣則不知其過矣。上曰。卿則以兵判之語爲是乎。熤曰。然矣。上曰。卿言亦過矣。仍敎命植曰。卿旣聞此筵敎。則決不當更煩矣。福源曰。當今國事罔涯。民憂溢目。而以一濟恭之事。擧世紛聒。朝無寧日。誠甚可悶也。上曰。誠然矣。熤曰。人君之厭接臺諫。本非好事。而近來臺臣。固不及古人。然其職則同。不可以人不如古。待有所異也。賓筵接見。國之大朝。故卿宰三司必皆入參。而卽伏聞臺諫請牌啓辭。昨夕入啓。尙未允下。以致無一人入來云。出牌而入來與否。登筵而言事有無。雖在於臺臣之如何。至如啓辭之不下。無或近於厭對臺臣之嫌乎。上曰。固也。予果不欲其入來。渠又不入。眞諺所謂主人無醬。客子厭羹也。雖然臺臣常時若肯行公。則豈待牌招而始乃入參耶。熤曰。下敎恐不當如是矣。命植曰。臣頃在銓地。以臺諫事。有所陳奏。而以李泰永事推之。則臺臣之不肯入來。誠無足怪矣。上曰。何謂也。命植曰。伊時咫尺天威。嚴敎屢下。傍觀爲之代懍。而李泰永。能終始爭執。至被罪之境而少不撓改。是雖古臺臣。無以過此。臣等視之甚偉。而殿下終不能假借。摧折之譴罷之。夫烏燕破卵。鳳凰不至。何況鳳凰破卵。而烏燕可至乎。殿下欲使諸臺行公。則伊日處分還收。好矣。上曰。李泰永伊日擧措之了了。予非不知。而第下敎如彼。禁令如彼。則三件事之無難傳啓者。殊非分義道理也。且三件事無難言之。而有所放過。則向來李得臣。抑獨何罪乎。還收非難。而事端未定之前。若復敍用。則世道恐益壞。故不得從卿等之請。而卿等若以其了了爲惜。則後當不須用之矣。福源曰。如以濟恭爲無罪。則容或可矣。至於西閫之補。誠是萬萬意外。處分於是乎過中矣。上曰。曾有兵判除授。一兵使何過之有哉。熤曰。西閫之補。卽是無例之事也。上曰。旣云外補。則安有規例之可論者哉。熤曰。兵馬節度使。職任甚重矣。上曰。以其任重。故親送之矣。熤曰。雖使渠如韓信。此則過矣。上曰。此事今不必更煩辭說也。命植曰。臣冒萬死更有所奏矣。五月以後。臣民祈祝之誠。今無所係望。譬如中流之舟。猝遇飄風。縻所止泊。臣誠惶恐。而自古帝王之侍御當夕者。爲百二十人則此非貪好而然也。卽爲廣儲嗣也。伏願深留聖意焉。上曰。向筵諸大臣。亦陳此事。故予亦留意廣求矣。卿則先退。可也。命植曰。前平安兵使李漢泰。今日當還納密符。而未付軍職。何以爲之乎。上曰口傳付軍職。可也。命植退出。一祥曰。在前災年。有九營繕停止之命矣。今年諸路告歉。民憂罔涯。各衙門修繕之役。限明秋停止。何如。上曰。依爲之。出擧條一祥曰。諸上司各樣捧甘。先爲關由於戶曹。例也。而近來則不由本曹。直爲捧甘取用。故貢人之弊甚多。此後依例移文戶曹。待戶曹許施後取用事。另加嚴飭。仍爲定式施行。何如。上曰。依爲之。出擧條有隣曰。曾於春間。仁川幼學尹大烈上言判付內。有令內需司査問該宮報來後。後日登對稟處之命矣。取見其上言。則以爲黃海道鳳山郡黃柄串嵋山坊一坪。昔本蘆場。而臣矣身六代祖海嵩尉臣新之得受宣廟賜牌之地。而代過罷宮之後。以無土稅。屬付壽進宮。相傳子孫。七世耕食矣。卽於丙申年。各宮房有土之地則如前收稅。無土之處則導掌。永爲革罷。稅錢。自該邑上納于戶曹。自戶曹以給該宮。而壽進宮導掌輩。嫌其失利。與該邑色吏附同。以其無土。欲作有土。幻弄成冊。督捧其稅。若以無土稅。飜成有土稅。則七世遺傳之庄。見失於壽進宮。不勝冤枉爲辭。又見內司所報。則以爲壽進宮。屬黃柄串。田畓在宮。前後啓下手本觀之。則破筒處。出力修補非止一再。入家則捧垈稅。種蘆則捧蘆稅。此果民土則垈稅蘆稅。民豈有無辭納上之理。而丙申年。自廟堂。各宮房有無土區別時。亦何以有土報來乎。以此推之。其爲有土。自可瞭然。今此尹大烈上言云云。其果成說乎云矣。遠外訟理。有難遙度。而曾以此事。有今道臣行査之命。狀啓姑未判下。則今此尹大烈之經先上言。殊涉猥越。上言內辭緣。置之。何如。上曰。依爲之。出擧條有隣曰。因公山幼學崔鍾命上言。有詳考前下判付。招見上言。人詳問事蹟後稟處之命矣。謹考前下判付。招見上言人。詳問事蹟。則其祖益恒。素著行誼。備載於搢紳之墓文。士林之單辭云。實蹟所在。可推而知。至於桂坊陳達一款。癸酉年間。果因小學庾袞事。有所比論。而別無文蹟之可據。且於丙子。特蒙贈職之典。更施棹楔。事體至重。其父與叔四兄第。俱以孝友見稱。昨年因其上言。竝施食物。今春又入於道臣抄啓。以竝施給復之意。署經政府別單以入。姑未啓下。則不待處分。又爲上言。未免猥屑。上言內辭緣。今姑置之。何如。上曰。依爲之。出擧條蓍東曰。臣營勅庫恒留錢四萬兩內。別以備兩勅支用。取其債邊。爲每年開市三千兩物貨入送之需矣。甲辰及今年兩勅。已盡用之。明年開市物種貿易之價。今當上下。而實無變通之勢。本府各庫儲留枵然。推移充數。亦無其路。在前如此之時。例劃關西小米。以繼需用。癸卯年留守臣徐有防一萬石請得。亦爲近例之一也。目下事勢。比癸卯。尤爲渴悶。恐令有及時區劃之擧。大臣今方入侍。下詢處之。何如。上曰。大臣之意。何如。福源曰。松都事勢。措手無處。自朝家不可無區劃接濟之道。而關西小米見儲不多。每每取用。誠涉重難。時道臣之狀請。一切防塞。不爲無見。且癸卯請得之一萬石。今已用盡。隨盡隨劃。亦是難繼之道矣。蓍東曰。經勅後則每每請得。果爲難繼之道。若優劃二萬餘石。仍留關西沿邑。亦爲管理營盡分之變。而依舊歛散。每年取其耗條。爲開市之用。又以贏餘。逐年添付。則不過四五年。當有實效。在關西。亦無變通耗縮之患矣。福源曰。仍留本道。如例糶糴。則與作錢取來有異。在關西。無元數減縮之患。在松都。有每年支繼之效。如此則誠爲兩便。依所請許施。而二萬石則太多。一萬石劃給。自今年耗條。使之取用。何如。上曰。依爲之。出擧條上曰。何日欲下去耶。蓍東曰。過誕辰後下去計矣。仍奏曰。節行之表咨文。査對松都。元無擧行之規。甲辰年。以拜表日字之臨時進定。京中査對。不能詳細爲之。因特敎査對于本府矣。昨年以甲辰已行之故。又復爲之。若不及今變通。將成永久已例。一行之滯留。本府之供億。俱不無弊端。自今年査對一款。依前安徐。似合事宜。惶恐敢達。上曰。依爲之。出擧條履翼曰。臣有區區所懷。敢此仰達矣。蔡濟恭罪惡。大臣以下皆已陳白。則臣姑不疊床。而以帝曰宥皐陶曰殺之義。擧國共討之濟恭。殿下至於處之西閫重地。刑政之倒錯。姑捨不論。此眞所謂不可使聞於隣國之事也。濟恭西閫之任。爲先還收。更採物議。則自有公論矣。上曰。俄已悉諭矣。履翼曰。臣又有所懷。敢此仰達矣。臺閣之臣。卽人主之耳目。不可一日曠闕者也。見今兩司。固當不待牌招。詣臺供職。至於言之善不善。惟在於彼。而今値傳旨之未下。旣有大僚之陳達。則殿下以臺閣之不爲入來爲好爲敎。臣竊以爲大有乖於待臺閣來諫諍之道矣。上曰。其言好矣。上曰。玉堂上番。今則單番乎。履翼曰。然矣。命書傳敎曰。玉堂番次苟艱。在外及傳旨未下人。竝許遞。政官牌招開政。命書榻敎曰。吏曹參議前望單子入之。命退。諸臣以次退出。